ስራሕቲ ሲቪል ህንጸት ከፈጽም ውዕሊ ወሲዱ ክሰርሕ ዝጸንሐ ጣልያናዊ ኩባንያ ምስ ምድንጓይ ክፍሊት ዝተሓሓዝ ቅሬታታት ከስምዕ ጸኒሑ እዩ። ኢንጂነር ክፍሌ ከም ዝበሎ፡ ሳሊኒ ዘቕረቦም ቅሬታታት ምስተጸንዑ ምስ መንግስቲ ተረዳዲኦም'ዮም። "ሳሊኒ 'ነቲ ፕሮጀክት ኣነ ኣየደናጎኽዎን። ሜቴክ ከቕርቦም ዝግባእ ተርባይናትን ካልኦት ሓጻዊንን ከቕርብ እንተዝኽእል ነቲ ስራሕ ብእዋኑ ክፍጽም ነይረ። እቲ ፕሮጀክት ብምጉታቱ ከኣ ንኽሳራ ተሳጢሐ ኣለኹ' ዝብል ቅሬታ ኣቕሪቡ" ብምባል እቲ ኢንጂነር ይገልጽ። እቲ ኩባንያ ንዘጋጠሞ ክሳራ ካብ መንግስቲ ካሕሳ ሓቲቱ ነይሩ። "ሳሊኒ ዝሓተቶ ኩሉ ረኺቡ ማለት ዘይኮነስ፡ ብሰብ ሞያ ምስተጸንዐ ግን ኣብ ውሳነ በጺሕና ኣለና። ብተደጋጋሚ ቅሬትኡ እንተቕረበ'ኳ ስርሑ ግን ኣቋሪጹ ኣይፈልጥን" ኢሉ። ምድንጓይ ህንጸት እቲ ግድብ፡ ንሳሊኒ ጥራሕ ዘይኮንስ ንሞራል ህዝቢ'ውን ከም ዝተንከፈ ገሊጹ። መዓዝ ክዛዘም ይኸውን?
